b'\n_START_ARTICLE_\nPsykologi\n_START_PARAGRAPH_\nPsykologi on ihmisen mielen, k\xc3\xa4ytt\xc3\xa4ytymisen, tunne-el\xc3\xa4m\xc3\xa4n ja ajattelun asiantuntija  sek\xc3\xa4 psykologiatiedett\xc3\xa4 harjoittava terveydenhuollon laillistettu ammattihenkil\xc3\xb6 (Valvira). Psykologin asiantuntijuudessa yhdistyv\xc3\xa4t tieteellinen ajattelu ja tutkimusosaaminen, psykometriikan tuntemus, kliininen kokemus, ihmisen kehityksen ja k\xc3\xa4ytt\xc3\xa4ytymisen teoreettinen tuntemus sek\xc3\xa4 ymm\xc3\xa4rrys erilaisista sosiaalisista vuorovaikutusprosesseista kahdenv\xc3\xa4lisist\xc3\xa4 suhteista aina organisaation ja yhteiskunnan tasolle saakka. Psykologeja toimii yhteiskunnan eri sektoreilla, eniten terveydenhuollossa. Ty\xc3\xb6ik\xc3\xa4isi\xc3\xa4 laillistettuja psykologeja on Suomessa 6 500, joista ammatissa toimivia on noin 5\xc2\xa0000.\n_START_SECTION_\nPeruskoulutus\n_START_PARAGRAPH_\nPsykologi on akateemiselta peruskoulutukseltaan psykologian maisteri, PsM. Psykologin tutkinnon laajuus on 330 opintopistett\xc3\xa4 (kandidaatti, PsK, 180 op + maisteri, PsM, 150 op) ja ohjeellinen suoritusaika 5,5 vuotta .Tutkintoon sis\xc3\xa4ltyy pakollinen viiden kuukauden harjoittelujakso. Psykologiksi voi opiskella Helsingin, It\xc3\xa4-Suomen, Jyv\xc3\xa4skyl\xc3\xa4n, Tampereen ja Turun yliopistoissa sek\xc3\xa4 \xc3\x85bo Akademissa.\n_START_SECTION_\nPsykologi ja muut ammattinimikkeet\n_START_PARAGRAPH_\nAmmatteina psykologi ja psykiatri sekoitetaan usein kesken\xc3\xa4\xc3\xa4n. Toisin kuin psykiatrit, psykologit eiv\xc3\xa4t Suomessa aseta l\xc3\xa4\xc3\xa4ketieteellisi\xc3\xa4 diagnooseja (ICD-10) eri mielenterveyden h\xc3\xa4iri\xc3\xb6ille eiv\xc3\xa4tk\xc3\xa4 m\xc3\xa4\xc3\xa4r\xc3\xa4\xc3\xa4 l\xc3\xa4\xc3\xa4kkeit\xc3\xa4. Sen sijaan psykologi voi esimerkiksi tutkimustensa, osaamiskompetenssinsa sek\xc3\xa4 kriittisen asiantuntijuutensa  keinoin tehd\xc3\xa4 psykodiagnostiikkaa eli kuvailla ongelmien luonnetta, kartoittaa asiakkaan vahvuuksia ja selvitt\xc3\xa4\xc3\xa4 keinoja asiakkaan tilanteen parantamiseksi. Niin psykiatri kuin psykologikaan ei voi tarjota Kelan korvaamaa psykoterapiaa k\xc3\xa4ym\xc3\xa4tt\xc3\xa4 lis\xc3\xa4ksi erillist\xc3\xa4 psykoterapeuttikoulutusta (erikoistumiskoulutus, 3\xe2\x80\x935 v). Psykologin koulutus sin\xc3\xa4ns\xc3\xa4 mahdollistaa kuitenkin terapeuttisen asiakasty\xc3\xb6n sek\xc3\xa4 ohjauksen ja neuvonnan.'